Nie je žiadnym tajomstvom, že nadstavba MIUI od spoločnosti Xiaomi obsahuje reklamy a používateľ ich musí manuálne vypnúť. Toto je jednoduchý a plne funkčný návod, ako na to.
MIUI nadstavba od Xiaomi: Takto môžeš raz a navždy odstrániť reklamy
Množstvo fanúšikov vníma fakt, že čínsky výrobca Xiaomi implementuje rôzne typy reklám v samotnom prostrední rozhrania grafickej nadstavby MIUI a tiež do niektorých vstavaných aplikácií. Práve zobrazovanie reklám môže pôsobiť rušivo a znižovať používateľský komfort.
Dnes si ukážeme jednoduchý a účinný spôsob, ako odstrániť všetky integrované reklamy v systéme. Ide navyše o rýchlejší spôsob ako manuálne vypínať reklamy postupne v jednej aplikácií za druhou.
Reklamy zmiznú doslova jediným kliknutím
Na odstránenie resp. obmedzenie zobrazovania reklám na tvojom Xiaomi smartfóne stačí využiť možnosti funkcie "privátnej DNS." Pri použití tejto funkcie nielenže odstrániš reklamy v systéme MIUI, ale môžeš tiež celkovo zvýšiť rýchlosť internetu resp. internetového pripojenia.
Pre aktivovanie spomínanej funkcionality využijeme bezplatnú a spoľahlivú službu AdGuard DNS, ktorú sme si vyskúšali aj na našom redakčnom zariadení Xiaomi Mi 10 Lite 5G. Táto služba je schopná spoľahlivo blokovať reklamy, škodlivé odkazy v reklamách a falošné správy. AdGuard DNS navyše vylepší plynulosť zariadenia a stabilitu internetového pripojenia a to tým, že načíta menej položiek.
Ak si chceš túto funkciu aktivovať aj na svojom Xiaomi, Redmi či POCO zariadení, postačí, keď vykonáš nasledujúce kroky:
> Prejdi do nastavení smartfónu > Pripojenie a zdieľanie > Privátna DNS
V tejto ponuke je štandardne vybraná možnosť "Automaticky." Túto možnosť je potrebné nahradiť možnosťou "Meno poskytovateľa Privátnej DNS." V riadku nižšie je potrebné zadať názov poskytovateľa DNS, čo v našom prípade činí: dns.adguard.com
Vďaka tejto funkcii sa zbavíš reklám v systéme jediným nastavením (na fotografii vyššie) a okrem toho obmedzíš aj zobrazovanie reklám v aplikáciách tretích strán, ako aj rušivé bannery na webových stránkach.
Páčia sa ti naše návody? Obťažujú ťa integrované reklamy v systéme MIUI od Xiaomi? Svoje postrehy a názory nám môžeš pokojne napísať nižšie do diskusie pod článkom. Sleduj našu skupinu na Facebooku s označením Xiaomi Planet – Miesto pre pravých Xiaomi fanúšikov a tiež náš portál XiaomiPlanet.sk a dozvieš sa viac informácií.